CELEX: C2007/247/20
Language: da
Date: 2007-10-20 00:00:00
Title: Sag C-371/07: Anmodning om præjudiciel afgørelse indgivet af Vestre Landsret (Danmark) den 3. august 2007 , Danfoss A/S og AstraZeneca A/S mod Skatteministeriet

20.10.2007   
            
            
               DA
            
            
               Den Europæiske Unions Tidende
            
            
               C 247/16
            
         Anmodning om præjudiciel afgørelse indgivet af Vestre Landsret (Danmark) den 3. august 2007, Danfoss A/S og AstraZeneca A/S mod Skatteministeriet
   (Sag C-371/07)
   (2007/C 247/20)
   Processprog: dansk
   Den forelæggende ret
   Vestre Landsret
   Parter
   
      Sagsøgere: Danfoss A/S og AstraZeneca A/S
   
      Sagsøgte: Skatteministeriet
   Præjudicielle spørgsmål
   
               1)
            
            
               Skal artikel 17, stk. 6, 2. afsnit, i 6. momsdirektiv (1) fortolkes således, at det er en betingelse for en medlemsstats nægtelse af fradragsret for merværdiafgiften af indkøb, der anvendes til bespisning af forretningsforbindelser og personale i en virksomheds kantine i forbindelse med møder, at der forud for direktivets ikrafttræden var hjemmel i national lovgivning til den omhandlede nægtelse af fradrag, og at denne hjemmel i praksis blev anvendt af afgiftsmyndighederne, således at fradragsret for merværdiafgiften af disse indkøb blev nægtet?
            
         
               2)
            
            
               Har det ved besvarelsen af spørgsmål 1 nogen betydning, at virksomhedsdrevne kantiner før implementeringen af 6. momsdirektiv i 1978 ikke var momspligtige efter de gældende nationale momsregler i den pågældende medlemsstat, at de nationale fradragsbegrænsningsregler ikke blev ændret ved implementeringen af 6. momsdirektiv, og at det udelukkende var som følge af, at virksomhedsdrevne kantiner ved implementeringen af 6. momsdirektiv blev momspligtige, at fradragsbegrænsningsreglen kunne blive relevant for denne type virksomheder?
            
         
               3)
            
            
               Er en undtagelse til fradragsretten »opretholdt« i 6. momsdirektivs artikel 17, stk. 6, 2. afsnits forstand, hvis der fra 6. momsdirektivs implementering i 1978 og frem til 1999 som følge af en administrativ praksis som den i hovedsagen omhandlede har været fradragsret for de omhandlede udgifter?
            
         
               4)
            
            
               Skal artikel 6, stk. 2, litra a) og b), i 6. momsdirektiv, fortolkes således, at bestemmelsen omfatter virksomheders vederlagsfrie bespisning af forretningsforbindelser i egen kantine i forbindelse med møder i virksomheden?
            
         
               5)
            
            
               Skal artikel 6, stk. 2, litra a) og b), i 6. momsdirektiv, fortolkes således, at bestemmelsen omfatter virksomheders vederlagsfrie bespisning af personale i egen kantine i forbindelse med møder i virksomheden?
            
         
      (1)  Rådets sjette direktiv 77/388/EØF af 17.5.1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag (EFT L 145, s. 1).